Pierre Messmer
De Pierre-Auguste-Joseph Messmer, gebuer den 20. Mäerz 1916 zu Vincennes am Departement Seine, a gestuerwen den 29. August 2007 am Militärspidol Val-de-Grâce zu Paräis, war e franséische Politiker, Chancelier vum Ordre de la Libération, Éierechancelier vum Institut de France a Member vun der Académie française (1999).

Biographie

Jugend a Studium
De Pierre Messmer staamt aus enger elsässescher Famill aus dem Departement Bas-Rhin, déi kuerz no der Annexioun vun 1871 an d'France de l'intérieur geplënnert ass.

No sengem Baccalauréat zu Paräis, huet de Pierre Messmer 1934 säi Studium op der École nationale de la France d'outre-mer fortgesat, wou en 1937 de Brevet als administrateur colonial krut, a paralell dozou op der École des langues orientales, wou en 1936 diploméiert gouf. 1939 huet en nach een Doktorat am Droit drugehaangen.

Arméiszäit

Am Zweete Weltkrich war hien Offizéier an de Forces françaises libres. Am August 1945 ass en a Franséisch Indochina am Tonkin parachutéiert ginn. Hie gouf vum Viêt Minh gefaange geholl, konnt awer no zwéi Méint fortlafen a rëm bei d'franséisch Missioun zu Hanoi kommen. Kuerz duerno gouf hien demobiliséiert a war nach Colonel de réserve vun der franséischer Arméi.

Politesch Mandater
Vum 17. Abrëll 1956 bis den 29. Januar 1958 war hien Administrateur colonial vum Kamerun a vun 1960 bis 1969 Verdeedegungsminister an der Regierungszäit vum Charles de Gaulle. 1971, ënner dem President Georges Pompidou, gouf e Ministre d'État chargé des Départements et Territoires d'outre-mer. Vun 1972 bis 1974 war e Premierminister, ëmmer nach ënner dem President Georges Pompidou.

Lokalpolitesch war hie vun 1971 bis 1989 Buergermeeschter vu Sarrebourg.

Publikatiounen (Auswiel)
 Après tant de batailles - Mémoires; Paräis (Albin Michel), 1992.
 Les blancs s'en vont - Récits de décolonisation; Paräis (Albin Michel), 1998.

Gebuer 1916
Gestuerwen 2007
Premierministere vu Frankräich
Franséisch Verdeedegungsministeren
Membere vun der Académie française
Franséisch Buergermeeschteren
Grand-croix de la Légion d'honneur
Persounen déi d'Croix de guerre 1939-1945 kruten
Deputéiert vun der Fënnefter Franséischer Republik
Franséisch Resistenzler
Franséisch Ëmweltministeren
Membere vun der Académie des sciences morales et politiques
Franséisch Staatsministeren
Compagnons de la Libération